b'\n_START_ARTICLE_\nMorisko\n_START_PARAGRAPH_\nMorisko,  Morisco (espanjaksi) tai Mourisco (portugaliksi) oli Espanjassa ja Portugalissa k\xc3\xa4ytetty nimitys kristinuskoon k\xc3\xa4\xc3\xa4ntyneist\xc3\xa4 muslimeista (maureista). Ajan mittaan sanaa alettiin k\xc3\xa4ytt\xc3\xa4\xc3\xa4 halventavassa merkityksess\xc3\xa4 nimellisesti katolisista ihmisist\xc3\xa4, joiden ep\xc3\xa4iltiin harjoittavan salaa islamia.\n_START_SECTION_\nHistoria\n_START_PARAGRAPH_\nKeskiajalla hiljattaisen reconquistan seurauksena kristittyjen vallan alle joutuneita al-Andalusin muslimeja kutsuttiin nimell\xc3\xa4 mud\xc3\xa9jar. Vaikka heit\xc3\xa4 syrjittiin ja katolinen kirkko kohteli heit\xc3\xa4 alempiarvoisina, heit\xc3\xa4 siedettiin. Katolisten majesteettien voitto Granadan taistelussa vuonna 1492 p\xc3\xa4\xc3\xa4tti viimeisen islamilaisen hallinnon ja al-Andalusin olemassaolon Iberian niemimaalla. Vuonna 1491 kirjoitettu Granadan rauha takasi uskonnon- ja kulttuurinvapauden muslimeille ja juutalaisille l\xc3\xa4hestyv\xc3\xa4ss\xc3\xa4 muutoksessa Granadan emiraatista Kastilian kuningaskunnan maakunnaksi. Alhambran s\xc3\xa4\xc3\xa4d\xc3\xb6s (1492) kuitenkin kumosi juutalaisten oikeuden, ja sek\xc3\xa4 uskonnon harjoittajat ett\xc3\xa4 ne k\xc3\xa4\xc3\xa4nnynn\xc3\xa4iset joiden uskottiin harjoittavan salaa juutalaisuutta (joita kutsuttiin marranoiksi), karkotettiin maasta. S\xc3\xa4\xc3\xa4d\xc3\xb6s toimi ennakkotapauksena tulevalle muslimien ja moriscojen vainolle ja my\xc3\xb6hemm\xc3\xa4lle karkotukselle._NEWLINE_Kun Granadan ensimm\xc3\xa4isen arkkipiispan Hernando de Talaveran yritykset k\xc3\xa4\xc3\xa4nnytt\xc3\xa4\xc3\xa4 maureja kristinuskoon sai aikaan muslimien vastarintaa, kardinaali Francisco Jim\xc3\xa9nez de Cisneros otti k\xc3\xa4ytt\xc3\xb6\xc3\xb6n kovempia otteita: pakkok\xc3\xa4\xc3\xa4nnytyksi\xc3\xa4, islamilaisten kirjojen polttamista ja granadalaisten muslimien oikeuden eteen viemist\xc3\xa4. Vastauksena n\xc3\xa4ihin ja muihin rauhansopimuksen rikkomuksiin Granadan muslimiv\xc3\xa4est\xc3\xb6 kapinoi vuonna 1499. Kapina kesti alkuvuoteen 1501 asti, ja se antoi Kastilian viranomaisille tekosyyn mit\xc3\xa4t\xc3\xb6id\xc3\xa4 rauhansopimus. 1501 Granadan rauhansopimuksen suojeluehdot mit\xc3\xa4t\xc3\xb6itiin._NEWLINE_Vuonna 1501 Kastilian viranomaiset toimittivat Granadan muslimeille uhkavaatimuksen: he voisivat joko k\xc3\xa4\xc3\xa4nty\xc3\xa4 kristinuskoon  tai tulla karkotetuksi. Suurin osa k\xc3\xa4\xc3\xa4ntyi jotta he eiv\xc3\xa4t joutuisi j\xc3\xa4tt\xc3\xa4m\xc3\xa4\xc3\xa4n omaisuuttaan ja pieni\xc3\xa4 lapsiaan taakseen. Lukuisat jatkoivat perinteisell\xc3\xa4 tavalla pukeutumistaan ja puhuivat arabiaa, ja jotkut harjoittivat salaa islamia. Monet k\xc3\xa4yttiv\xc3\xa4t aljam\xc3\xada-kirjoitusj\xc3\xa4rjestelm\xc3\xa4\xc3\xa4, eli kastilian ja aragonian kielen kirjoittamista arabialaisella kirjaimistolla. Vuonna 1502 Kastilian kuningatar Isabella I virallisesti kumosi islamin suvaitsemisen koko Kastilian kuningaskunnassa. Perinteinen granadalainen pukeutuminen kiellettiin vuonna 1508. Kun Navarra liitettiin Kastiliaan vuonna 1512, my\xc3\xb6s Navarran muslimien tuli joko k\xc3\xa4\xc3\xa4nty\xc3\xa4 tai l\xc3\xa4hte\xc3\xa4 maasta vuoteen 1515 menness\xc3\xa4._NEWLINE_Kuningas Ferdinand Aragonian kuningaskunnan hallitsijana salli suuren muslimiv\xc3\xa4est\xc3\xb6n el\xc3\xa4\xc3\xa4 maillaan. Koska Aragonian kruunu oli juridisesti itsen\xc3\xa4inen Kastiliasta, niiden lains\xc3\xa4\xc3\xa4d\xc3\xa4nt\xc3\xb6 muslimeja kohtaan saattoi erota tuolloin. Historioitsijat ovat ehdottaneet ett\xc3\xa4 Aragonia suvaitsi islamia valtakunnassaan, koska maataomistava aatelisto oli riippuvainen halvasta ja runsaasta muslimity\xc3\xb6voimasta Joka tapauksessa maataomistavan eliitin harjoittama muslimien riist\xc3\xa4minen kiihdytti luokkien v\xc3\xa4list\xc3\xa4 kaunaa. Kun 1520-luvulla valencialaiset killat kapinoivat paikallista aatelistoa vastaan Veljeskuntien kapinassa (Rebeli\xc3\xb3n de las German\xc3\xadas), kapinalliset n\xc3\xa4kiv\xc3\xa4t ett\xc3\xa4 helpoin tapa tuhota aateliston valta maaseudulla oli vapauttaa heid\xc3\xa4n vasallinsa, ja sen he tekiv\xc3\xa4t kastamalla heid\xc3\xa4t."  Inkvisitio ja monarkit p\xc3\xa4\xc3\xa4ttiv\xc3\xa4t kielt\xc3\xa4\xc3\xa4 Valencian pakkokastettuja muslimeja k\xc3\xa4\xc3\xa4ntym\xc3\xa4st\xc3\xa4 takaisin islaminuskoon. Lopulta, vuonna 1523, kuningas Kaarle V julisti s\xc3\xa4\xc3\xa4d\xc3\xb6ksen, joka pakotti kaikki Aragonian muslimit k\xc3\xa4\xc3\xa4ntym\xc3\xa4\xc3\xa4n katolisiksi tai l\xc3\xa4htem\xc3\xa4\xc3\xa4n Iberian niemimaalta (Portugali oli jo karkottanut ja pakkok\xc3\xa4\xc3\xa4nnytt\xc3\xa4nyt musliminsa 1497, ja perusti oman ikvisitionsa vuonna 1536)._NEWLINE_Karkotuksen pelossa tuhannet Iberian niemimaan muslimit k\xc3\xa4\xc3\xa4ntyiv\xc3\xa4t kristinuskoon, ja n\xc3\xa4it\xc3\xa4 k\xc3\xa4\xc3\xa4nnynn\xc3\xa4isi\xc3\xa4 kutsuttiin moriskoiksi._NEWLINE_Ennen Filip II:n valtaantuloa jotkut moriskot ker\xc3\xa4siv\xc3\xa4t vaurautta ja nousivat huomattavaan valtaan yhteiskunnassa. Etenkin Aragonian ja Valencian aateliset halusivat pit\xc3\xa4\xc3\xa4 moriskovasallit henkil\xc3\xb6kohtaisen valtansa alla, ja suojelivat heit\xc3\xa4 inkvisition syytteilt\xc3\xa4 puolustamalla k\xc3\xa4rsiv\xc3\xa4llisyytt\xc3\xa4 ja uskonnollista opetusta. Vuonna 1567 Filip II kuitenkin muutti toimintatapoja. H\xc3\xa4n k\xc3\xa4ski moriskoja luopumaan arabiankielisist\xc3\xa4 nimist\xc3\xa4\xc3\xa4n ja perinteisest\xc3\xa4 vaatetuksestaan, ja kielsi arabian kielen k\xc3\xa4yt\xc3\xb6n. Lis\xc3\xa4ksi katolisten pappien tuli opettaa moriskojen lapsia. Vastauksena toimenpiteisiin, moriskot tarttuivat aseisiin Alpujarrasin kapinassa vuosina 1568-71._NEWLINE_Espanjalaiset vakoilijat kertoivat ett\xc3\xa4 ottomaanien sulttaani Selim II suunnitteli hy\xc3\xb6kk\xc3\xa4yst\xc3\xa4 Maltalle, ja sielt\xc3\xa4 yh\xc3\xa4 Espanjaan. Raporttien mukaan Selim halusi lietsoa kapinaa Espanjan moriskojen keskuudessa. Lis\xc3\xa4ksi noin nelj\xc3\xa4tuhatta turkkia ja berberi\xc3\xa4 oli tullut Espanjaan taistelemaan Alpujarrasin kapinallisten rinnalla, mik\xc3\xa4 oli selv\xc3\xa4 sotilaallinen uhka. Molemmin puolin tehdyt ylily\xc3\xb6nnit olivat vailla vertaisiaan aikalaisten keskuudessa: se oli sen vuosisadan raain Euroopassa sodittu sota. Kastilian joukkojen voitettua maurien kapina, noin 80\xc2\xa0000 mauria karkotettiin Granadan maakunnasta. Suurin osa heist\xc3\xa4 asettui asumaan muualle Kastiliaan. Alpujarrasin kapina kovensi monarkian otteita, ja sen seurauksena Espanjan inkvisitio lis\xc3\xa4si moriskojen syytteeseenpanoa ja vainoa.\n_START_SECTION_\nHugenottien tuki\n_START_PARAGRAPH_\nRanskan hugenotit olivat yhteydess\xc3\xa4 moriskoihin Espanjaa 1570-luvulla hallineita Habsburgeja vastaan. Noin vuonna 1575 Aragonian moriskot ja hugenotit suunnittelivat yhdistetty\xc3\xa4 hy\xc3\xb6kk\xc3\xa4yst\xc3\xa4 B\xc3\xa9arnista Henri IV:n johdolla, ja Algerin ja Ottomaanien valtakunnan kuningsaan suostumuksella,  Aragonian kuningasta vastaan. Suunnitelmat kuitenkin kariutuivat Juhana It\xc3\xa4valtalaisen tuloon Aragoniaan ja moriskojen aseistariisumiseen, Vuonna 1576 ottomaanit suunnittelivat laivaston l\xc3\xa4hett\xc3\xa4mist\xc3\xa4 Istanbulista kolmessa vaiheessa, joka rantautuisi Murcian ja Valencian v\xc3\xa4lille; Ranskan hugenotit hy\xc3\xb6kk\xc3\xa4isiv\xc3\xa4t pohjoisesta ja moriskot onnistuisivat kapinassaan, mutta ottomaanilaivasto ei koskaan saapunut._NEWLINE_1500-loppua kohti moriskokirjailijat haastoivat n\xc3\xa4kemyksen jonka mukaan heid\xc3\xa4n kulttuurinsa oli Espanjalle vieras. Heid\xc3\xa4n kirjalliset teoksensa kertoivat Espanjan varhaishistoriasta, jossa arabiaa puhuvat espanjalaiset n\xc3\xa4htiin positiivisessa valossa. N\xc3\xa4iden teosten kruunu on Miguel de Lunan (n. 1545-1615) teos Kuningas Roderikin todellinen tarina.\n_START_SECTION_\nKarkotus\n_START_PARAGRAPH_\nLerman herttuan Francisco Gom\xc3\xa9z de Sanoval y Rojasin ja Valencian varakuninkaan, arkkipiispa Juan de Riberan lietsonnan takia Filip III karkotti moriskot Espanjasta vuosien 1609 (Valencia) ja 1614 (Kastilia) v\xc3\xa4lill\xc3\xa4. Heid\xc3\xa4t m\xc3\xa4\xc3\xa4r\xc3\xa4ttiin l\xc3\xa4htem\xc3\xa4\xc3\xa4n takavarikoinnin ja kuolemanrangaistuksen uhalla, ilman oikeudenk\xc3\xa4ynti\xc3\xa4 tai tuomiota... eiv\xc3\xa4t saa vied\xc3\xa4 mukanaan rahaa, arvometalleja, koruja tai vekseleit\xc3\xa4... ainoastaan mit\xc3\xa4 he pystyv\xc3\xa4t kantamaan. Arviot karkotettujen m\xc3\xa4\xc3\xa4r\xc3\xa4st\xc3\xa4 vaihtelevat, mutta aikalaiskuvaukset panevat lukum\xc3\xa4\xc3\xa4r\xc3\xa4ksi noin 300\xc2\xa0000 (4 prosenttia Espanjan v\xc3\xa4est\xc3\xb6st\xc3\xa4). Suurin osa heist\xc3\xa4 karkotettiin Aragonian kuningaskunnasta (nykyp\xc3\xa4iv\xc3\xa4n Aragon, Katalonia ja Valencia), etenkin Valenciasta, jossa mauriyhteis\xc3\xb6t olivat suuria, n\xc3\xa4kyvi\xc3\xa4 ja yhten\xc3\xa4isi\xc3\xa4, ja jossa kristittyjen vihamielisyys oli suurinta, etenkin taloudellisista syist\xc3\xa4. Jotkut historioitsijat ovat syytt\xc3\xa4neet Espanjan it\xc3\xa4isen V\xc3\xa4limeren talouden romahtamista alueen kyvytt\xc3\xb6myydest\xc3\xa4 korvata maurity\xc3\xb6ntekij\xc3\xb6it\xc3\xa4 kristityill\xc3\xa4 tulokkailla. Lukuisat kyl\xc3\xa4t autioituivat t\xc3\xa4ysin karkotuksen seurauksena. Uusia ty\xc3\xb6l\xc3\xa4isi\xc3\xa4 oli v\xc3\xa4h\xc3\xa4n, eiv\xc3\xa4tk\xc3\xa4 he tunteneet paikallisia maanviljelytekniikoita. Kastilian kuningaskunnassa (Andalusia, Murcia ja entinen Granadan kuningaskunta) moriskojen karkotus sen sijaan ei ollut yht\xc3\xa4 armoton. Koska siell\xc3\xa4 he muodostivat vain pienen osan v\xc3\xa4est\xc3\xb6st\xc3\xa4, heid\xc3\xa4n l\xc3\xa4sn\xc3\xa4oloaan ei koettu yht\xc3\xa4 lailla uhkaavaksi. Mauriyhteis\xc3\xb6t k\xc3\xa4rsiv\xc3\xa4t my\xc3\xb6s sis\xc3\xa4isest\xc3\xa4 hajaannuksesta Alpujarrasin kapinan j\xc3\xa4lkeen, jonka vuoksi he eiv\xc3\xa4t erottuneet muusta v\xc3\xa4est\xc3\xb6st\xc3\xa4 yht\xc3\xa4 selv\xc3\xa4sti, ja alkoivat pian sulautua yhteiskuntaan._NEWLINE_Aikuisten moriskojen oletettiin usein olevan piilomuslimeja, mutta heid\xc3\xa4n lastensa karkottaminen oli katoliselle kirkolle ongelmallista. Koska kaikki lapset oli kastettu, hallitus ei voinut laillisesti eik\xc3\xa4 moraalisesti vied\xc3\xa4 heit\xc3\xa4 muslimimaihin. Jotkut viranomaiset ehdottivat lasten erottamista vanhemmistaan v\xc3\xa4kisin, mutta lasten valtaisat lukum\xc3\xa4\xc3\xa4r\xc3\xa4t tekiv\xc3\xa4t vaihtoehdon mahdottomaksi. Sen vuoksi karkotettavien viralliseksi p\xc3\xa4\xc3\xa4m\xc3\xa4\xc3\xa4r\xc3\xa4ksi ilmoitettiin Ranskan Marseille. Henri IV:n salamurhan j\xc3\xa4lkeen vuonna 1610 noin 150\xc2\xa0000 moriskoa muutti Marseille\'hin._NEWLINE_ Suurin osa heist\xc3\xa4 muutti Marseillesta Pohjois-Afrikkaan, ja vain noin 40\xc2\xa0000 j\xc3\xa4i pysyv\xc3\xa4sti asumaan Ranskaan._NEWLINE_Ne moriskot, jotka halusivat pysy\xc3\xa4 katolisina, l\xc3\xb6ysiv\xc3\xa4t useimmiten kodin Italiasta, etenkin Livornosta. Pakolaisten valtaenemmist\xc3\xb6 asettui muslimien hallitsemiin maahan, etup\xc3\xa4\xc3\xa4ss\xc3\xa4 Ottomaanien valtakuntaan (Algeriaan, Tunisiaan ja Marokkoon)._NEWLINE_ _NEWLINE_Saadi-dynastian sulttaani Muhammad ash-Sheikhin hallituskautena (1554\xe2\x80\x9357) turkkilaisten uhka Marokon it\xc3\xa4rajalla oli vakava, ja monarkki, vaikka olikin kristittyjen vastaisen sodan sankari, toimi poliittisen realistisesti liittoutuessaan Espanjan kuninkaan, kristittyjen puolustajan, kanssa. Kaikki muuttui vuonna 1609, kun Espanjan kuningas Filip III p\xc3\xa4\xc3\xa4tti karkottaa moriskot, jotka olivat kristityiksi k\xc3\xa4\xc3\xa4ntyneit\xc3\xa4 (tai k\xc3\xa4\xc3\xa4nnytettyj\xc3\xa4) muslimeja. Maurikapinalliset, jotka kielt\xc3\xa4ytyiv\xc3\xa4t kristinuskoon k\xc3\xa4\xc3\xa4ntymisest\xc3\xa4, muodostivat er\xc3\xa4\xc3\xa4nlaisen valtion valtion sis\xc3\xa4ll\xc3\xa4. Espanjan hallitsijat, jotka turkkilaisten painostaessa id\xc3\xa4ss\xc3\xa4, n\xc3\xa4kiv\xc3\xa4t moriskoissa potentiaalisen vaaran, p\xc3\xa4\xc3\xa4ttiv\xc3\xa4t karkottaa heid\xc3\xa4t, etup\xc3\xa4\xc3\xa4ss\xc3\xa4 Marokkoon."_NEWLINE_Tutkijat ovat huomauttaneet ett\xc3\xa4 monet moriskoista liittyiv\xc3\xa4t barbareskeihin, joiden verkosto ulottui Marokosta Libyaan. Marokon sulttaanin palveluksessa olleet moriskopalkkasotilaat ylittiv\xc3\xa4t Saharan, ja arkebuuseja k\xc3\xa4ytt\xc3\xa4en valtasivat Timbuktun ja Nigerin mutkan vuonna 1591. Morisko toimi Egyptin sulttaani al-Ashraf Tumanbay II:n (Egyptin viimeinen mamelukkisulttaani) sotilaallisena neuvonantajana kun Tumanbay II puolusti Egypti\xc3\xa4 sulttaani Selim I:n johtamaa ottomaanien hy\xc3\xb6kk\xc3\xa4yst\xc3\xa4 vastaan 1517. Moriskoneuvonantaja kehotti sulttaani Tumanbayta luottamaan ratsuv\xc3\xa4en sijasta aseistettuun jalkav\xc3\xa4keen. Arabialaiset l\xc3\xa4hteet kertovat ett\xc3\xa4 monet Tunisian, Libyan ja Egyptin moriskoista liittyiv\xc3\xa4t ottomaanien armeijaan. Monet Egyptin moriskoista liittyiv\xc3\xa4t aikanaan Muhammad Alin armeijaan._NEWLINE_Lukuisat moriskot j\xc3\xa4iv\xc3\xa4t Espanjaan ja eliv\xc3\xa4t kristittyjen keskell\xc3\xa4. Toiset j\xc3\xa4iv\xc3\xa4t puhtaasti uskonnollisista syist\xc3\xa4, toiset taloudellisista. Pelk\xc3\xa4st\xc3\xa4\xc3\xa4n Granadan kuningaskuntaan on arvioitu j\xc3\xa4\xc3\xa4neen vuoden 1609 karkotuksen j\xc3\xa4lkeen 10\xc2\xa0000\xe2\x80\x9315\xc2\xa0000 moriskoa.\n_START_SECTION_\nMoriskojen j\xc3\xa4lkel\xc3\xa4iset ja Espanjan kansalaisuus\n_START_PARAGRAPH_\nLokakuussa 2006 Andalusian parlamentti pyysi kolmelta suurimmalta puolueelta tukea muutosehdotukseen, joka olisi helpottanut moriskojen j\xc3\xa4lkel\xc3\xa4isten Espanjan kansalaisuuden saamista. Ehdotuksen teki alun perin IULV-CA, Yhdistyneen Vasemmiston Andalusian osasto. Nykyisess\xc3\xa4 muodossaan Espanjan kansalaislain artikla 22.1 takaa my\xc3\xb6nnytyksi\xc3\xa4 Ibero-Amerikan maille, Andorralle, Filippiineille, P\xc3\xa4iv\xc3\xa4ntasaajan Guinealle ja Porugalille, sek\xc3\xa4 Espanjasta karkotetuille sefardijuutalaisille. Se mahdollistaa kansalaisuuden hakemista kahden vuoden oleskelun j\xc3\xa4lkeen tavanomaisen kymmenen vuoden sijaan._NEWLINE_Muutos hy\xc3\xb6dytt\xc3\xa4isi noin viitt\xc3\xa4 miljoonaa Marokon kansalaista, joiden katsotaan olevan moriskojen j\xc3\xa4lkel\xc3\xa4isi\xc3\xa4. Se voisi my\xc3\xb6s hy\xc3\xb6dytt\xc3\xa4\xc3\xa4 ep\xc3\xa4m\xc3\xa4\xc3\xa4r\xc3\xa4ist\xc3\xa4 m\xc3\xa4\xc3\xa4r\xc3\xa4\xc3\xa4 Algerian, Tunisian, Mauritanian, Libyan, Egyptin ja Turkin kansalaisia._NEWLINE_Vuodesta 1992 asti jotkut espanjalaiset ja marokkolaiset historioitsijat ovat vaatineet moriskoille samanveroista kohtelua sefardijuutalaisten kanssa. Espanjan Islamilaisen Neuvoston puheenjohtaja Mansur Escudero piti ehdotusta tervetulleena.'